„Nagyok” Hittanos tábor 2025 – Meghívó

Kedves Szülők, kedves Fiatalok!

Nagy szeretettel hívlak benneteket az idei **hittanos táborba, amelyet 2025. július 14–18. között tartunk a Bodajki Szent Imre Zarándokházban**. Ez a tábor minden évben nagy élmény a felső tagozatos és középiskolás fiatalok számára. Keresztény szellemiségű, katolikus közösségként szervezzük, és legfőképpen a közösségről szól: együtt töltünk időt, beszélgetünk, jó programokon veszünk részt, megismerjük egymást és barátságokkal gazdagodunk.

Az idei tábor különlegessége, hogy **a programok kialakításában ti magatok is aktívan részt vehettek** – előzetesen is várjuk a véleményeteket, javaslataitokat. Szeretnénk, ha az idei tábor olyan lenne, amilyennek ti szeretnétek. A célunk, hogy olyan hetet töltsünk együtt, amelyben valóban otthon érezhetitek magatokat. Fontos része a tábornak, hogy egy **kis munkával szépítjük a Bodajki Kegyhelyet** is, amelyet idén egy új közösségi kezdeményezéssel egészítünk ki: **karitatív munkára is hívunk benneteket** a településünkön.

A programtervben szerepel: egy **budapesti kirándulós nap, egy balatoni (vagy rossz idő esetén komáromi fürdős) nap, sok-sok közösségi foglalkozás, beszélgetések, játékok – és minden, amit szeretnétek**. A programokat véglegesíteni a visszajelzéseitek alapján fogjuk. Az **imádságban is szeretnénk találkozni a Jóisten szeretetével** – a hét során lesz lehetőség szentmisén, közös imádságokon, szentségimádáson való részvételre is.

Az idei tábor mottója: Ferenc pápa által meghirdetett jubileumi szentév vezérgondolata: **„A remény nem csal meg.”** Szeretnénk közösen is megélni, hogy együtt zarándokolunk az életünk útján.

**A tábor költsége** – amennyiben a két beadott pályázatunk kedvező elbírálásban részesül – **20.000 Ft**, testvéreknek 15.000 Ft. Ez tartalmazza a szállást, étkezést, programokat. Kérjük, hogy a két kirándulós napra hozzatok magatokkal költőpénzt, valamint legyen érvényes országbérletetek, amivel utazni tudtok. A táborba szeretettel várjuk nemcsak a plébániai közösség tagjait, hanem minden fiatalt, akit ti hívtok meg – barátokat, ismerősöket is.

**Jelentkezni** az alábbi linken lehet:

<https://bodajk.plebania-ablak.hu/index/esemenyek-jelentkezes>

Itt tudjátok majd jelezni azt is, hogy milyen programokat szeretnétek.

Idén is velünk lesz **Egyed Viktor és Kukucska Máté kispap**, én pedig a háttérből segítem, hogy szép és tartalmas hetet tölthessünk együtt.

Várva benneteket nagy szeretettel:

Tamás atya